ธพว.โล่งศาลยกฟ้อง คดีสัญญาสวอปเงิน
ศาลชั้นต้นยกฟ้องเอสเอ็มอีแบงก์ คดีถูกเรียกค่าเสียหาย 6,000 ล้านบาท
28 ต.ค. 2558

ศาลชั้นต้นยกฟ้องเอสเอ็มอีแบงก์ คดีถูกเรียกค่าเสียหาย 6,000 ล้านบาท
นางอินทิรา โภคปุณยารักษ์ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว. หรือเอสเอ็มอีแบงก์) เปิดเผยว่า เมื่อวันที่ 27 ต.ค. 2558 ศาลแพ่งได้มีคำพิพากษายกฟ้องในคดีที่เอสเอ็มอีแบงก์ถูกธนาคารสแตนดาร์ดชาร์เตอร์ด (ไทย) ยื่นฟ้อง
ทั้งนี้ เอสเอ็มอีแบงก์ถูกฟ้องรวม 3 คดี คือ คดีที่ 1 คดีหมายเลขดำ 4794/2551 คดีที่ 2 คดีหมายเลขดำ 958/2552 และคดีที่ 3 คดีหมายเลขดำ 5776/2552 โดยทางธนาคารสแตนดาร์ดชาร์เตอร์ด (ไทย) ฟ้องเรียกค่าเสียหายตามสัญญาป้องกันความเสี่ยงด้านอัตราแลกเปลี่ยนเงินตราต่างประเทศ หรือ Cross Currency Swap (CCS) และสัญญาป้องกันความเสี่ยงด้านอัตราดอกเบี้ย หรือ Interest Rate Swap (IRS) บนบัตรเงินฝากชนิดดอกเบี้ยลอยตัว (FRCD) ทุนทรัพย์รวมกว่า 6,000 ล้านบาท